《念奴娇 中秋》
清代·徐森

风清籁静，小庭空、一缕篆烟浮绿。绕砌寻行千里度，明月今宵才足。

憾叶声轻，鸣檐韵急，风戛琮琤玉。清光可饮，不须重劝醽醁。

遥望桂影婆娑，欲寻修斧，斫此无情木。云外一枝空在眼，玉宇琼楼谁属。

对此茫茫，无穷旧恨，依旧填心曲。夜凉无寐，半窗瘦影横竹。

作者简介：徐森，字静嘉，宜兴人。